Ισαβέλλα Μόρτιμερ, κυρία των Κλουν και Όσγουεστρυ

Η Ισαβέλλα Μόρτιμερ, Κυρία του Κλαν και του Όσβεστρι, αγγλ.: Isabella Mortimer, Lady of Clun and Oswestry (μετά το 1247 – πριν την 1η Απριλίου 1292  ) ήταν ευγενής και μέλος μίας σημαντικής και ισχυρής οικογένειας στα Ουαλικά Σύνορα. Αν και συχνά επισκιάζεται στη σύγχρονη ιστοριογραφία από τούς πιο γνωστούς γονείς της, είναι πλέον γνωστό ότι έπαιξε σημαντικό ρόλο στους αγώνες τής οικογένειάς της εναντίον τού Λυουέλιν απ Γκράφουντ, και ότι βοήθησε στην εξασφάλιση τού συνόρου στο Σρόπσαϊρ, κατά την προετοιμασία για την αγγλική κατάκτηση τής Ουαλίας. Ήταν σύζυγος και χήρα τού Ιωάννη Γ΄ ΦιτςΆλαν, βαρόνου τού Κλαν και τού Όσβεστρι και de jure κόμη τού Άρουντελ. Μετά από μία μακρά χηρεία, παντρεύτηκε για δεύτερη φορά (τον Ροβέρτο ιππότη ντε Χάστανγκ, που είχε γεννηθεί στο Στάφορντσιρ, από τον σερ Ρόμπερτ ντε Χάστανγκ και την Ιωάννα ντε Κέρλι) και σε μεγάλο βαθμό εξαφανίστηκε από τα αρχεία.

 Καταγωγή 
Η Ισαβέλλα γεννήθηκε κάποια στιγμή μετά το 1247, πιθανώς στο Κάστρο Γουίγκμορ στο Χέρεφορντσαϊρ, κόρη τού Ρότζερ Μόρτιμερ 1ου βαρόνου Μόρτιμερ και τής Μωντ ντε Μπραόζ. Ο πατέρας της ήταν ένας διάσημος στρατιωτικός και βαρόνος των Συνόρων, και η μητέρα της ήταν ένθερμη υπέρ τού βασιλιά κατά τη διάρκεια τού Β΄ Πολέμου των Βαρόνων, η οποία επινόησε το σχέδιο για την απόδραση τού πρίγκιπα Εδουάρδου (τού μελλοντικού βασιλιά Εδουάρδου Α΄ τής Αγγλίας), από την κηδεμονία τού Σίμωνα Ε΄ ντε Μονφόρ 6ου κόμη τού Λέστερ. Είχε μία αδελφή και πέντε αδελφούς, συμπεριλαμβανομένου τού Ραλφ, επίδοξου κληρονόμου των οικογενειακών κτημάτων, ο οποίος απεβίωσε πριν από τούς γονείς του, και τού Εδμόνδου Μόρτιμερ, 2ου βαρόνου Μόρτιμερ.

 Οικογένεια 
Πριν από τις 14 Μαΐου 1260 η Ισαβέλλα παντρεύτηκε τον πρώτο της σύζυγο, τον Ιωάννη Γ΄ ΦιτςΆλαν, γιο και κληρονόμο τού Ιωάννη Β΄ ΦιτςΆλαν βαρόνου των Κλαν & Όσβεστρυ και de jure κόμη τού Άρουντελ, και τής Μωντ ντε Βερντέν. Με τον καιρό ο Ιωάννης ο νεότερος θα διαδεχόταν τις βαρονίες των Κλαν & Όσβεστρυ, αλλά όσο η χήρα κόμισσα τού Άρουντελ παρέμενε ζωντανή, οι ΦιτςΆλαν δεν κατείχαν την πλήρη κομητεία ή τον τίτλο της. Κατά συνέπεια, η Ισαβέλλα Μόρτιμερ δεν κατείχε ποτέ τον τίτλο τής κόμισσας τού Άρουντελ, ο οποίος παρέμεινε μέχρι το 1282 στην Ισαβέλλα ντε Βαρέν, την άτεκνη χήρα τού Ούγου ντ'Ωμπινύ (απεβ. το 1243).

Μαζί η Ισαβέλλα Μόρτιμερ και ο Ιωάννης Γ΄ ΦιτςΆλαν απέκτησαν τουλάχιστον δύο παιδιά:
 Ριχάρδος, κόμης τού Άρουντελ (3 Φεβρουαρίου 1267 - 9 Μαρτίου 1302), παντρεύτηκε την Αλίκη τού Σαλούτσο, με την οποία απέκτησε παιδιά.
 Μωντ (απεβ/ μετά τον Οκτώβριο του 1298), παντρεύτηκε τον σερ Φίλιππο Μπέρνελ των Κόντοβερ, Χόλγκεϊτ, Άκτον Μπερνέλ και Λιτλ Ρίσινγκτον, με τον οποίο απέκτησε παιδιά.

Ο σύζυγος τής Ισαβέλλας απεβίωσε σε ηλικία περίπου 25 ετών, την άνοιξη τού 1272, αφήνοντας πίσω του ανήλικα παιδιά. Ο γιος τού ζεύγους, Ριχάρδος ΦιτςΆλαν, ήταν ένα αγόρι περίπου πέντε ετών κατά τη στιγμή τού θανάτου τού πατέρα του, και είχε δεσμευτεί υπό την κηδεμονία τού παππού του από την πλευρά τής μητέρας του, Ρογήρου Μόρτιμερ τού Γουίγκμορ.  Σοβαρά λάθη στις πηγές μας τού 19ου αι. έχουν οδηγήσει στη διαρκή εσφαλμένη αντίληψη, ότι η Ισαβέλλα Μόρτιμερ παντρεύτηκε τον Ραλφ ντ' Αρντέρν λίγο μετά το τέλος τού Ιωάννη ΦιτςΆλαν, και είχε συνολικά τρεις συζύγους. Στην πραγματικότητα, παρέμεινε χήρα για περισσότερα από 12 χρόνια, και ήταν μία εξέχουσα και ενεργή ευεργέτιδα στην κοινωνία των Συνόρων εκείνη την περίοδο. 

Στις 2 Σεπτεμβρίου 1285, σε μία ιδιωτική τελετή στο Πόλινγκ τού Σάσεξ, παντρεύτηκε (ως 2η σύζυγός του) τον Ροβέρτο ντε Χάστανγκ. Αρχικά τιμωρήθηκε αυστηρά, επειδή παντρεύτηκε χωρίς βασιλική άδεια, προτού ανακαλυφθεί ότι ο εκλιπών πατέρας της είχε αγοράσει τα δικαιώματα γάμου της πολλά χρόνια νωρίτερα από τον βασιλιά Ερρίκο Γ΄, και ότι αυτή και ο νέος σύζυγός της είχαν απαλλαγεί από οποιαδήποτε αδικοπραγία βάσει των όρων αυτής τής συμφωνίας, καταβάλλοντας πρόστιμο στους εκτελεστές τής διαθήκης τού πατέρα της.  Δεν φαίνεται να είχε αποκτήσει παιδιά από τον 2ο γάμο της.

 Χήρα και τα σύνορα της Ουαλίας 

 Σημειώσεις 

 Αναφορές 



Κατηγορία:Οικογένεια Μόρτιμερ